Vossies wen Plaat in stryd van senters | Netwerk24
Vossies wen Plaat in stryd van senters
Deur Wim Pretorius 19 Augustus 2019 15:15
Die Hoërskool Ben Vorster se binnesenter, Christiaan Smit, op pad doellyn toe in die Plaat-eindstryd teen die Hoërskool Eldoraigne. Foto: Frans Lombard
Die Vossies het die botoon naelskraaps met 37-36 gevoer teen die Eldo's se begeesterde Groen Drake om die eerste keer sedert 2010 die silwerware te wen.
Dit was egter die stryd tussen die twee skole se binnesenters, Christiaan Smit van Ben Vorster, en Waldo Noeth van Eldoriagne, wat hier die tonge aan die klap gehad het.
Nie minder nie as sewe van die wedstryd se nege drieë is deur dié twee agterlynmanne gedruk.
Die Eldo's het eerste bloed geruik met 'n strafdoel deur Noeth, voordat Smit 'n gaping in die verdediging gesien en die Vossies se eerste drie afgerond het. Noeth het dadelik teruggeslaan vir die Groen Drake en het in die hoekie gaan druk om Eldoraigne 'n 8-7 voorsprong te gee.
Drie strafdoele deur die Vossies se heelagter, Meyer Vorster, het sy span toegelaat om teen rustyd te kon water skep met 'n 16-8 voorsprong.
Die Hoërskool Ben Vorster se binnesenter, Christiaan Smit, vier een van sy drie drieë; in die Plaat-eindstryd teen die Hoërskool Eldoraigne. Foto: Frans Lombard
Die Eldo's het die tweede helfte op die volmaakte noot begin toe Noeth sy tweede gedruk het, voordat Smit met sy tweede weer die Vossies se voorsprong vergroot het.
Die span van Tzaneen se haker, Tumisho Montyane, het sy span ruimte gegee op die telbord toe hy gaan druk het om die telling 30-15 te maak.
Die drieëfees is voortgesit toe die Eldo's se regtervleuel, Adriaan Botha, agter die pale gaan draai het.
Die Eldo's se dissipline was egter deurlopend 'n kwelpunt en ná sy haker Luhan Ooshuizen met 'n rooi kaart koelkas toe gestuur is nadat hy 'n speler geknie het, was die skrif aan die muur.
Smit het sy driekuns vir die Vossies voltooi vir 'n 37-22 voorsprong.
Nietemin het Noeth alles in die stryd gewerp om sy span oor die laaste hekkie te probeer kry en nóg twee drieë gedruk wat hy ook verdoel het. Dit was egter te min met die Vossies wat as die kampioene gekroon is.
Die Vossies se heelagter, Vorster, verdien ook 'n klop op die skouer nadat hy sy skopskoen reg vasgemaak het en al vier sy span se drieë verdoel het met sy drie strafskoppe –'n persoonlike bydrae van 17 punte.